สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 7 ก.พ.60
8 ก.พ. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (7 ก.พ.) โดยตลาดได้รับปัจจัยหนุนจากผลประกอบการที่แข็งแกร่งของบริษัทจดทะเบียนรายใหญ่ ซึ่งรวมถึงเจเนอรัล มอเตอร์ (GM) และตัวเลขขาดดุลการค้าเดือนธ.ค.ของสหรัฐที่ปรับตัวลดลงมากกว่าการคาดการณ์  ขณะที่ดัชนี NASDAQ ปิดที่ระดับสูงสุดเป็นประวัติการณ์ หลังจากหุ้นกลุ่มเทคโนโลยีดีดตัวขึ้น  อย่างไรก็ตาม ตลาดได้รับแรงกดดันในระหว่างวัน เนื่องจากการร่วงลงของราคาน้ำมันดิบได้ฉุดหุ้นกลุ่มพลังงานปรับตัวลงด้วย
ดัชนีเฉลี่ยอุตสาหกรรมดาวโจนส์ปิดที่ 20,090.29 จุด เพิ่มขึ้น 37.87 จุด หรือ +0.19% ดัชนี NASDAQ ปิดที่ 5,674.22 จุด เพิ่มขึ้น 10.67 จุด หรือ +0.19% ดัชนี S&amp;P500 ปิดที่ 2,293.08 จุด เพิ่มขึ้น 0.52 จุด หรือ +0.02%
 
ตลาดหุ้นลอนดอนปิดขยับขึ้น เมื่อคืนนี้ (7 ก.พ.) ด้วยแรงหนุนจากหุ้นกลุ่มเหมืองแร่รายใหญ่ที่ปรับตัวขึ้นทั้งกระดาน อย่างไรก็ตาม ดัชนี FTSE 100 ปิดบวกในกรอบจำกัด เนื่องจากมีแรงเทขายจากหุ้นกลุ่มพลังงาน โดยเฉพาะหุ้นบีพีที่ร่วงลงอย่างหนัก หลังบริษัทเผยผลประกอบการประจำไตรมาส 4 ที่ต่ำกว่าคาดการณ์
ดัชนี FTSE 100 เพิ่มขึ้น 14.07 จุด หรือ 0.20% ปิดที่ 7,186.22 จุด
 
ตลาดหุ้นยุโรปปิดบวก เมื่อคืนนี้ (7 ก.พ.) หลังจากสกุลเงินยูโรอ่อนค่าลง ซึ่งช่วยให้นักลงทุนมีมุมมองที่เป็นบวกต่อผลประกอบการของบริษัทส่งออกยุโรป อย่างไรก็ตาม ผลผลิตภาคอุตสาหกรรมที่หดตัวลงของเยอรมนี และผลประกอบการที่ย่ำแย่ของบริษัทบีพี และบริษัทพลังงานรายอื่นๆ ได้สร้างแรงกดดันต่อภาวะการซื้อขายในระหว่างวัน        
ดัชนี Stoxx Europe 600 ปรับตัวขึ้น 0.3% ปิดที่ 362.74 จุด
ดัชนี CAC-40 ตลาดหุ้นฝรั่งเศสปิดที่ 4,754.47 จุด ลดลง 23.61 จุด หรือ -0.49% ดัชนี DAX ตลาดหุ้นเยอรมันปิดที่ 11,549.44 จุด เพิ่มขึ้น 39.60 จุด หรือ +0.34% ดัชนี FTSE 100 ตลาดหุ้นลอนดอนปิดที่ 7,186.22 จุด เพิ่มขึ้น 14.07 จุด หรือ +0.20%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (7 ก.พ.) โดยบรรยากาศการซื้อขายได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับสกุลเงินหลักๆ รวมทั้งรายงานคาดการณ์จากสำนักงานสารสนเทศด้านพลังงานสหรัฐ (EIA) ซึ่งระบุว่า การผลิตน้ำมันในสหรัฐมีแนวโน้มปรับตัวสูงขึ้นในปีนี้
สัญญาน้ำมันดิบ WTI ส่งมอบเดือนมี.ค.ลดลง 84 เซนต์ หรือ 1.6% ปิดที่ 52.17 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.ลดลง 67 เซนต์ หรือ 1.2% ปิดที่ 55.05 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (7 ก.พ.) โดยนักลงทุนยังคงเดินหน้าเข้าซื้อทองคำซึ่งเป็นสินทรัพย์ที่ปลอดภัย อันเนื่องมาจากสถานการณ์ตึงเครียดด้านการเมืองในสหรัฐ โดยเฉพาะอย่างยิ่งนโยบายของประธานาธิบดีโดนัลด์ ทรัมป์ที่กีดกันพลเมืองจาก 7 ชาติมุสลิมไม่ให้เดินทางเข้าสหรัฐ จนนำไปสู่ความขัดแย้งภายในประเทศ
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 4 ดอลลาร์ หรือ 0.3% ปิดที่ระดับ 1,236.10 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 6.3 เซนต์ หรือ 0.36% ปิดที่ 17.756 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 1.2 ดอลลาร์ หรือ 0.12% ปิดที่ 1,012.90 ดอลลาร์/ออนซ์
สัญญาพัลลาเดียมส่งมอบเดือนมี.ค.ลดลง 9.85 ดอลลาร์ หรือ 1.3% ปิดที่ 764.45 ดอลลาร์/ออนซ์
 
ค่าเงินยูโรร่วงลงเมื่อเทียบกับสกุลเงินดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (7 ก.พ.) เนื่องจากปัจจัยความไม่แน่นอนทางการเมืองในยุโรป โดยเฉพาะอย่างยิ่งการเลือกตั้งในฝรั่งเศส ขณะที่ดอลลาร์แข็งค่าขึ้นเมื่อเทียบกับเงินสกุลหลักๆเกือบทั้งหมด ด้วยปัจจัยบวกจากความคิดเห็นของประธานธนาคารกลางสหรัฐ (เฟด) สาขาฟิลาเดลเฟีย ที่ระบุว่า เฟดควรปรับขึ้นดอกเบี้ยในการประชุมเดือนมี.ค.
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0694 ดอลลาร์ จากระดับ 1.0748 ดอลลาร์ ในขณะที่ปอนด์แข็งค่าขึ้นแตะ 1.2515 ดอลลาร์ จากระดับ 1.2479 ดอลลาร์ และดอลลาร์ออสเตรเลียอ่อนค่าลง ที่ระดับ 0.7633 ดอลลาร์ จากระดับ 0.7659 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.10 เยน จากระดับ 111.73 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9976 ฟรังก์สวิส จากระดับ 0.9910 ฟรังก์สวิส